b"\n_START_ARTICLE_\nVy\n_START_PARAGRAPH_\nVy, tidligere Norges Statsbaner (NSB) er en norsk statsejet virksomhed og h\xc3\xb8rer under Samferdselsdepartementet. Virksomheden er den st\xc3\xb8rste akt\xc3\xb8r p\xc3\xa5 det norske jernbanemarked for passagertransport. Vy blev dannet i 1883 som en driftsvirksomhed. F\xc3\xb8r oprettelsen havde de norske jernbaner v\xc3\xa6ret drevet af forskellige inden- og udenlandske selskaber. Statsbanerne kom til at varetage alt vedr\xc3\xb8rende jernbanedrift; spor, materiel og stationer, samt trafikken p\xc3\xa5 jernbanerne._NEWLINE_I 1996 blev dav\xc3\xa6rende NSB opdelt i NSB BA, NSB Gods AS (det nuv\xc3\xa6rende CargoNet) og Jernbaneverket. Jernbaneverket fik ansvaret for infrastrukturen mens NSB BA k\xc3\xb8rte togtrafikken og NSB Gods varetog godstransporten. Den 1. juli 2002 blev NSB omdannet til et statsejet aktieselskab, og samme \xc3\xa5r blev den tekniske vedligeholdelse og godstransporten ogs\xc3\xa5 gjort til selvst\xc3\xa6ndige aktieselskaber._NEWLINE_Begyndelsen af 2000'erne var d\xc3\xa5rlige \xc3\xa5r for NSB p\xc3\xa5 grund af blandt andet jernbaneulykken ved \xc3\x85sta p\xc3\xa5 R\xc3\xb8r\xc3\xa5sbanen, mangel p\xc3\xa5 lokof\xc3\xb8rere, hyppige forsinkelser og leverand\xc3\xb8rernes problemer med nyt togmateriel. Selskabet er nu ved at genopbygge tilliden hos kunderne. P\xc3\xa5 Handelsh\xc3\xb8yskolen BIs \xc3\xa5rlige oversigt over kundetilfredshed med norske virksomheder , blev NSB placeret som nummer 97 i 2006, op fra en 132.-plads i 2005 og en 135.-plads i 2004._NEWLINE_I 2019 slog Nettbuss og NSB sog sammen og blev til Vy"